《天马行赠朱维翰父子》
明代·韩上桂

我闻良骥之子常汗血，足历天衢惊灭没。雄姿逸态转风云，照日霜蹄明皓雪。

此马气格久负奇，自期伯乐早见知。朝策扶桑随日驭，夕经弱水绕昆池。

锦障妆成云雾色，金鞭琢削珊瑚枝。乍来汉阙矜形影，曳出神宫光陆离。

世人见此同叹息，咫尺精灵那敢逼。穆王八骏未应先，汉文九马虚求直。

只今蹶足暂来东，缘江草绿嘶轻风。时来终自致云汉，气奋复欲跨崆峒。

不信世间能有此，看君父子尽神骢。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。